LV Eiropas Savienības Oficiālais Vēstnesis C 119/19

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 119/10

Šī publikācija dod tiesības izteikt iebildumus pret grozījumu pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

GROZĪJUMU PIETEIKUMS SASKAŅĀ AR 9. PANTU

“SPECK DELL'ALTO ADIGE”/“SÜDTIROLER MARKENSPECK”/“SÜDTIROLER SPECK”

EK Nr.: IT-PGI-0417-0327-06.11.2008

AĢIN ( X ) ACVN ( )

1. Produkta specifikācijas nodaļa, kurā izdarīti grozījumi:

— Produkta nosaukums — Produkta apraksts —  Ģeogrāfiskais apgabals —  Izcelsmes apliecinājums — Ražošanas metode —  Saikne — Marķējums — Valsts prasības —  Citur (precizēt)

2. Grozījuma(-u) veids:

—  Grozījumi vienotajā dokumentā vai kopsavilkuma lapā. — Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums. —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi. —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts).

3. Grozījums(-i):

3.1. Produkta nosaukums:

Ir kļuvis nepieciešams aizstāt reģistrētā nosaukuma redakciju itāļu valodā “Speck dell’Alto Adige” ar “Speck Alto Adige”, lai nodrošinātu atbilstību jau ilgstoši pastāvošajam lietojumam un tirdzniecībā izmantotajam nosaukumam, kā arī lai vispārinātu un saskaņotu to ar nosaukuma ekvivalentu vācu valodā, kurā neizmanto prievārdus.

3.2. Apraksts:

Detalizēti raksturotas gatavā produkta ķīmiskās, fizikāli ķīmiskās, mikrobioloģiskās un organoleptiskās īpašības. Šie grozījumi ir saistīti ar precizējumiem, kuru mērķis ir sniegt vispusīgāku informāciju un nodrošināt lielāku skaidrību, paredzot nepārprotamus un precīzus rādītājus, lai izmantotu tos kontroles vajadzībām produkta vispārējās kvalitātes garantēšanai.

3.3. Ražošanas metode:

Tika konstatēts, ka ir nepieciešams plašs un sīks AĢIN “Speck Alto Adige” ražošanai izmantojamo izejvielu apraksts, lai panāktu lielāku pārredzamību attiecībā uz gaļu, kuru izmanto šā AĢIN produkta izgatavošanai. Lai garantētu, ka patērētājs atpazīst “Speck Alto Adige”, nogatavināšanas posma beigās ir paredzēts iededzināt marķējumu. Šādu marķējumu, kurā ietilpst ciparu un burtu kods, pēc kā var noteikt ražotāju, kuram pieder marķējums, nogatavināšanas laikā iededzina uz vesela “Speck” ādas vismaz četrās vietās.

Attiecībā uz izgatavošanas posmu ir precizēta reģistrētajā specifikācijā iekļautās norādes “tradicionālā metode” nozīme. Šāds grozījums bija nepieciešams, lai nepieļautu iepriekš minētās tradicionālās izgatavošanas metodes nozaudēšanu laika gaitā.

3.4. Marķēšana:

Kļuvis nepieciešams sīki reglamentēt produkta marķējumu, kurā jo īpaši ir paredzēts izmantot papildu norādes par produkta vispārējo tradicionālo kvalitāti ar noteikumu, ka šādas norādes ir atdalītas no identifikācijas marķējuma. Šādas tradicionālās norādes ir paredzētas provinces tiesību aktos kopš 1978. gada, un to mērķis ir sniegt produkta tehnisko un svarīgāko aprakstu, lai tas būtu pilnīgāks un pieejamāks, pamatojoties uz noteiktiem ar izcelsmi saistītiem aspektiem saskaņā ar noteikumiem, kuri nosaka konkrētas tehniskās īpatnības, kas tradicionāli asociējas ar šo produktu vietējā nomenklatūrā nolūkā uzsvērt ražošanas procesa atšķirīgos elementus. Tātad tas nozīmē, ka tiek grozīts nevis nosaukums vai to veidojošie elementi, bet gan pazīmes, kuras tiek ilgstoši izmantotas noteiktu ražošanas procesa īpatnību raksturošanai.

Šā iemesla dēļ, marķējot produktu “Speck”, kuru iegūst no Alto Adidžē (Alto Adige) audzētu un nokautu cūku stilbiem, piešķirot AĢIN “Speck Alto Adige”, “Südtiroler Markenspeck” un “Südtiroler Speck”, tā marķējumā ir atļauts iekļaut papildu norādi “Bauernspeck”. Norāde “Bauernspeck” ir produkta papildu apzīmējums, kas norāda uz aspektiem, kuri ir saistīti ar “Speck Alto Adige” ražošanas vēsturi un tā saikni ar izcelsmes apgabalu.

Tāpat arī ir paredzēts papildināt marķējumu ar norādi “prodotto di montagna” (“kalnu apgabalā ražots produkts”), jo tā ražošana notiek apgabalā, kura augstums virs jūras līmeņa ir vismaz 600 m; tādēļ šo apgabalu ģeogrāfiskā izpratnē var uzskatīt par kalnu teritoriju.

3.5. Valsts prasības:

Ir pārskatīta 7. panta redakcija attiecībā uz kontroli, proti, svītrotas visas atsauces uz iepriekšējiem noteikumiem un kārtību, kas pastāvēja Regulas (EEK) Nr. 2081/92 pieņemšanas brīdī, jo tās vairs neatbilst šobrīd spēkā esošajiem Kopienas tiesību aktiem.

VIENOTS DOKUMENTS

PADOMES REGULA (EK) Nr. 510/2006

“SPECK DELL'ALTO ADIGE”/“SÜDTIROLER MARKENSPECK”/“SÜDTIROLER SPECK”

EK Nr.: IT-PGI-0417-0327-06.11.2008

AĢIN ( X ) ACVN ( )

1. Nosaukums:

“Speck dell'Alto Adige”/“Südtiroler Markenspeck”/“Südtiroler Speck”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids:

1.2. grupa. Gaļas produkti

3.2. Produkta apraksts, uz kuru attiecas nosaukums (1):

“Speck Alto Adige” (itāļu valodā), “Südtiroler Markenspeck” un “Südtiroler Speck” (vācu valodā) ir no atkaulota cūkas stilba iegūts, viegli sālīts un aromatizēts, šim nolūkam īpaši paredzētā kūpinātavā ne vairāk kā 20 °C temperatūrā auksti kūpināts un saskaņā ar vietējām tradīcijām un paražām labi nogatavināts produkts, kuram piemīt sevišķas organoleptiskās īpašības.

Produktu “Speck Alto Adige”/“Südtiroler Markenspeck”/“Südtiroler Speck” piedāvājot tirdzniecībā, tā ārējā kārta ir brūnā krāsā, savukārt griezuma vietās tas ir sarkanā krāsā ar balti rozā daļām. Produktam ir aromātiska un patīkama kūpinājuma smarža, raksturīga garša un izteikta piegarša. Produktam ir šādas ķīmiskās, fizikāli ķīmiskās un mikrobioloģiskās īpašības:

olbaltumvielu kopējais saturs ir 20 % vai vairāk;

ūdens/olbaltumvielu attiecība ir 2,0 vai mazāka;

tauku/olbaltumvielu attiecība ir 1,5 vai mazāka;

nātrija hlorīda koncentrācija ir 5 % vai mazāka;

kālija nitrāta koncentrācija ir mazāka par 150 mg/kg;

nātrija nitrīta koncentrācija ir mazāka par 50 mg/kg;

mezofilo mikrobu piejaukums atbilst standartam UNI ISO 4833 (2003);

pienskābes baktēriju koncentrācija atbilst maksimālajam rādītājam – 1 × 108 kolonijveidotāju vienību gramā (KVV/g).

3.3. Izejvielas (tikai pārstrādātiem produktiem):

Pirms atkaulošanas “Speck Alto Adige”/“Südtiroler Markenspeck”/“Südtiroler Speck” ražošanai izmantojamo veselo stilbu masai ir jābūt vismaz 10,5 kg, atkaulotu un atdalītu stilbu (kurus dēvē arī par “baffe”) masai ir jābūt vismaz 5,2 kg, to vidējai temperatūrai piegādes brīdī ir jābūt no 0 līdz 4 °C.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

“Speck Alto Adige IGP”/“Südtiroler Markenspeck g.g.A.”/“Südtiroler Speck g.g.A.” ir jāatbilst šādām prasībām: apstrādāts saskaņā ar tradicionālajām metodēm, ar vai bez gūžas-ciskas daļas, sausi sālīts un aromatizēts; kūpināts un glabāts temperatūrā, kas nepārsniedz 20 °C; nogatavināts apstākļos, kuros apkārtējā gaisa temperatūra ir no 10 līdz 15 °C, relatīvais mitrums – no 60 līdz 90 %.

3.6. Īpaši noteikumi griešanai, rīvēšanai, iepakošanai u. c.:

“Speck dell'Alto Adige”/“Südtiroler Markenspeck”/“Südtiroler Speck” var realizēt veselu, gabalos vai šķēlēs pēc svara, vakuumiepakojumā vai iepakojumā ar modificētu atmosfēru.

“Speck Alto Adige”/“Südtiroler Markenspeck”/“Südtiroler Speck” sadalīšanai, sagriešanai šķēlēs un iepakošanai ir jānotiek tikai 4. punktā noteiktajā ražošanas apgabalā, lai garantētu galapatērētājam produkta raksturīgā aromāta un vissmalkāko smaržas nianšu saglabāšanu.

3.7. Īpaši noteikumi marķēšanai:

Uz realizācijai nodotā produkta jābūt nosaukumam “Speck Alto Adige”/“Südtiroler Markenspeck”/“Südtiroler Speck”, aiz kura atrodas norāde “indicazione geografica protetta” (“Aizsargāta ģeogrāfiskās izcelsmes norāde”) un saīsinājums IGP (AĢIN). Aizsargāto ģeogrāfiskās izcelsmes norādi “Speck dell'Alto Adige”/“Südtiroler Markenspeck”/“Südtiroler Speck” nav atļauts tulkot citās valodās. Tai jābūt attēlotai marķējumā ar skaidri salasāmiem un neizdzēšamiem burtiem, kas krasi izceļas uz visu pārējo marķējumā iekļauto norāžu fona; pēc tam seko norāde “Aizsargāta ģeogrāfiskās izcelsmes norāde” un saīsinājums “AĢIN”, kuru tulko tās valsts valodā, kurā produkts tiek realizēts. Ikvienā marķējumā jābūt AĢIN logotipam “Speck dell'Alto Adige”/“Südtiroler Markenspeck”/“Südtiroler Speck”.

Tāpat arī ir atļauts papildināt marķējumu ar norādi “prodotto di montagna”, jo tā ražošana notiek apgabalā, kura augstums virs jūras līmeņa ir vismaz 600 m; tādēļ šo apgabalu ģeogrāfiskā izpratnē var uzskatīt par kalnu teritoriju.

4. Precīza ģeogrāfiskā apgabala definīcija:

Cūku stilbu apstrāde un pārstrāde var notikt tikai uzņēmumos, kas atrodas Bolcāno Alto Adidžes (Bolzano-Alto-Adige) autonomās provinces teritorijā.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Viss AĢIN “Speck Alto Adige”/“Südtiroler Markenspeck”/“Südtiroler Speck” ražošanas apgabals atrodas kalnos. Pateicoties piekrastes vējiem un mainīga virziena vējiem, kas valda daudzajās Alpu ielejās, šai teritorijai ir raksturīgs mēreni sauss klimats ar vairāk nekā 300 saulainām dienām gadā.

Šis robežapgabals vienmēr ir bijis Vidusjūras un Centrāleiropas kultūru saskarsmes punkts, tādēļ vienīgi šeit ir radušies labvēlīgi apstākļi tādas cūkgaļas konservēšanas metodes izstrādei, kurā Centrāleiropai raksturīgās kūpināšanas ieražas ir apvienotas ar Vidusjūras reģiona gaļas nogatavināšanas tradīcijām.

5.2. Produkta specifika:

“Speck Alto Adige”/“Südtiroler Markenspeck”/“Südtiroler Speck” atšķirībā no Po (Po) upes apgabala šķiņķiem ir produkts, kuru iegūst no atkaulota, atgriezta, izlīdzināta, kūpināta un nogatavināta cūkas stilba. Tas atšķiras ar savu brūno ārējo krāsu, kuru tam piešķir kūpināšana. Griezuma vietā liesums ir sarkanā krāsā un speķa daļa ir baltā krāsā ar mazliet rozīgu nokrāsu. “Speck Alto Adige”/“Südtiroler Markenspeck”/“Südtiroler Speck” piemīt raksturīgs nogatavinātas gaļas aromāts un izteikti maiga kūpinājuma smarža. Gaļai ir izteikta, taču ne sāļa garša.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Saiknes starp AĢIN “Speck Alto Adige”/“Südtiroler Markenspeck”/“Südtiroler Speck” un tā ražošanas apgabalu pamatā ir Alto Adidžes apgabala īpašie mikroklimatiskie apstākļi, kas labvēlīgi ietekmējuši vēsturiskos un kultūras priekšnosacījumus savdabīguma attīstībai Tiroles dienviddaļā – robežapgabalā, kurā vienmēr ir pastāvējusi vēsturiskā, etniskā, ekonomiskā un kultūras mijiedarbība Eiropā starp Ziemeļalpiem un Dienvidalpiem. Piekrastes vēji un vēji, kas pūš no kalnu masīva dienvidu un ziemeļu nogāzēm un valda Alto Adidžes ielejās, nodrošina jo īpaši piemērotu klimatu “Speck Alto Adige”/“Südtiroler Markenspeck”/“Südtiroler Speck” nogatavināšanai, veicinot šīs gaļas apstrādes metodes atzīšanu, kuras pirmsākumi ir meklējami augstkalnu lauku saimniecību (“masi”) tradīcijās. Metode, kuru izmantojot, gaļu sagatavo uzglabāšanai, apvieno intensīvu kūpināšanu saskaņā ar ziemeļu tradīcijām un sāls izmantošanu atbilstīgi Po reģiona tradīcijām dabiskos lēnas atūdeņošanās apstākļos: tā rezultātā iegūtajam produktam ir ļoti līdzsvarota garša, kas ir daudz maigāka nekā Eiropas ziemeļos stipri kūpinātajam žāvētajam šķiņķim un daudz izteiktāka nekā maigajiem Vidusjūras reģiona šķiņķiem, produkts ir labi žāvēts, turklāt pirmo izgatavošanas posmu un žāvēšanas laikā tas ir bagātīgi pievilcies ar apkārtējā gaisā esošajiem aromātiem un smaržām. Šo iemeslu dēļ “Speck Alto Adige”/“Südtiroler Markenspeck”/“Südtiroler Speck” ir ieguvis labu reputāciju un kļuvis par produktu, kas simbolizē savu izcelsmes apgabalu.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

Valdība ir uzsākusi valsts iebildumu iesniegšanas procedūru attiecībā uz pieteikumu izdarīt grozījumus ar aizsargāto ģeogrāfiskās izcelsmes norādi “Speck dell'Alto Adige”, “Südtiroler Markenspeck” jeb “Südtiroler Speck” apzīmētā produkta specifikācijā.

Ar pilnu ražošanas specifikācijas tekstu var iepazīties šādā tīmekļa vietnē:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg vai

tieši atverot ministrijas tīmekļa vietnes mājas lapu (http://www.politicheagricole.it) un uzklikšķinot “Prodotti di Qualità” (ekrāna kreisajā pusē) un, visbeidzot, uz “Disciplinari di Produzione all'esame dell'UE [regolamento (CE) n. 510/2006]”.

(1) OV L 93, 31.3.2006., 12. lpp.